
Kiterjesztett valóság alkalmazások fejlesztése, elemzése és a fejlesztőeszközök összehasonlítása

A kiterjesztett valóság (Augmented Reality, AR) az informatika egyik jelenleg is dinamikusan fejlődő ága, mely napjainkban egyre szélesebb körben kerül a hétköznapi életben is alkalmazásra. Segítségével a fizikai világ valós időben kibővíthető számítógép által generált virtuális elemekkel, azt az illúziót keltve, hogy ezek a virtuális elemek (amik lehetnek például
3 dimenziós modellek, videók, vagy animációk) beleolvadnak a valós környezetbe. Az így kapott rendszert, amely a valós és a virtuális világ között helyezkedik el, általában számítógép vagy mobiltelefon kijelzőjén, esetleg fejre illeszthető kijelzőn (Head Mounted Display) tekinthetjük meg. Dolgozatom első részében bemutatom a kiterjesztett valóság történeti hátterét és gyakorlati alkalmazási területeit megvalósított példákon keresztül, valamint a három dimenzióban való regisztráció (a valós és virtuális objektumok egymáshoz való igazítása) matematikai hátterét. A második részben ismertetem az általam feltérképezett
kiterjesztett valóság fejlesztőeszközök jellemzőit. A harmadik részben azon saját alkalmazások leírása olvasható, amelyeket korábbi projektjeim során, valamint jelen dolgozathoz készítettem. A negyedik részben a különböző fejlesztőeszközökkel elkészített azonos funkcionalitású programok szoftvermetrikai méréseinek, és egyéb általam kitervelt mérések általi összehasonlítás eredményeit részletezem. A kapott eredményekből megismerhetjük a fejlesztőeszközök erősségeit és hiányosságait, valamint segítenek a programozóknak az elkészítendő alkalmazás függvényében annak eldöntésében, hogy milyen környezetet válasszanak ki a leendő kiterjesztett valóság szoftverük elkészítéséhez.



